Diari Oficial de la Generalitat Valenciana


Sumari del DOGV 10205, del 24-02-2025 (2025/3111)

RESOLUCIÓ de 20 de febrer de 2025, de la Presidència, per la qual es dona publicitat a les bases del procediment per a la selecció de les direccions adjuntes d'Audiovisuals i Cinematografia i de Música i Cultura Popular Valenciana de l'Institut Valencià de Cultura.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10754

Data del DOGV
:   24-02-2025

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2025/3111

CVE
:   PKIJ-A-3748-9651

Data del document
:   20-02-2025

Organisme emissor
:   Institut Valencià de Cultura

Tipus de document
:   Resolució

L'Institut Valencià de Cultura (d'ara en avant, IVC) és una entitat de dret públic de la Generalitat, de les establides en l'article 155 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que es troba adscrita a la conselleria amb competències en matèria de cultura, actualment Conselleria d'Educació, Cultura, Universitats i Ocupació pel Decret 81/2024, de 12 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat (DOGV 9904, 30.07.2024).

L'entitat de dret públic l'Institut Valencià de Cultura té com a finalitat el desenrotllament i l'execució de la política cultural de la Generalitat quan concernix el coneixement, tutela, foment, recuperació, conservació, restauració, estudi, investigació, promoció i difusió de les arts escèniques, musicals, i plàstiques en totes les seues varietats i els museus en particular, del patrimoni sonor, audiovisual i de la cinematografia, així com de la documentació específica que hagen anat generant estes arts al llarg dels segles, i, en general, de tots els béns culturals integrants del patrimoni cultural, donant rellevància al valencià, amb especial dedicació a la recuperació conservació, restauració, catalogació i difusió del patrimoni artístic en estes matèries.

El Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional, en l’article 19 indica que l'elecció del personal de caràcter directiu dels ens del sector públic es basarà en criteris de competència, professionalitat i experiència en l'acompliment de llocs de responsabilitat en la gestió pública o privada.

Per la seua part, el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, definix, a este efecte, el personal directiu com aquell que, actuant sota la dependència bé dels òrgans superiors de govern o administració dels ens, bé de les persones que exercixen la seua màxima responsabilitat, exercix funcions independents amb autonomia i responsabilitat, només limitades pels criteris i instruccions emanades d'aquells.

Per Resolució de 26 de setembre de 2016 la Direcció General de Sector Públic, Model Econòmic i Patrimoni es classifica en el grup I CulturArts Generalitat (actual IVC) com a entitat de dret públic pertanyent al sector cultural i s'autoritza l'entitat a disposar de tres llocs de caràcter directiu.

De conformitat amb el Decret 5/2013, de 4 de gener, del Consell, pel qual s'aprova el Reglament d'organització i funcionament de CulturArts Generalitat (actual IVC), l'entitat compta amb tres direccions adjuntes: la Direcció Adjunta d'Arts Escèniques, la Direcció Adjunta d'Audiovisuals i Cinematografia i la Direcció Adjunta de Música i Cultura Popular Valenciana. El personal que les ocupe tindrà la consideració de personal directiu i la selecció es realitzarà entre titulats universitaris superiors, atenent criteris de competència professional, experiència i igualtat de gènere, i mitjançant procediments que garantisquen el mèrit, la igualtat, la capacitat i la publicitat.

El Consell de Direcció de l'IVC, en la sessió celebrada el 20 de setembre de 2024, va decidir cessar les persones titulars de les direccions adjuntes d'Audiovisuals i Cinematografia i de Música i Cultura Popular Valenciana, i acordar que el cessament definitiu produiria efectes amb data 4 d'octubre de 2024, sense perjuí de l'aprovació del corresponent decret del Consell, de conformitat amb el que es disposa en la disposició addicional sèptima de la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat.

De conformitat amb els articles 30 i 35 de la Llei 8/2023, de 27 de desembre, de pressupostos de la Generalitat per a l'exercici 2024, se sol·licita a la Conselleria d'Hisenda i Economia l'autorització prèvia per a la convocatòria pública i cobertura, així com l'establiment de les retribucions dels llocs directius de les direccions adjuntes d'Audiovisuals i Cinematografia i de Música i Cultura Popular Valenciana de l'IVC.

De conformitat amb la Llei 9/2019, de 23 de desembre, correspon a la persona titular de la conselleria amb competències en matèria de cultura la proposta del nomenament del personal directiu, per la qual cosa, per a l'exercici d'esta competència, i fent ús de les atribucions que s'atribuïxen a la Presidència de l'IVC en l'article 4 del Decret 5/2013, de 4 de gener, del Consell, es procedix a la convocatòria de les direccions adjuntes d'Audiovisuals i Cinematografia i de Música i Cultura Popular Valenciana de l'Institut  Valencià de Cultura, que es regiran per les següents bases:

*Primera. Objecte de la convocatòria*

L'objecte de la convocatòria és la selecció i la proposta de nomenament de les persones titulars de les direccions adjuntes d'Audiovisuals i Cinematografia i de Música i Cultura Popular Valenciana de l'IVC.

*Segona. Funcions de les direccions adjuntes*

Les funcions i atribucions de les persones que exercisquen els llocs de les direccions adjuntes són les recollides en l'article 10 del Decret 5/2013, de 4 de gener, del Consell, pel qual s'aprova el Reglament d'organització i funcionament de CulturArts Generalitat (actual IVC).

*Tercera. Nomenament i incompatibilitats*

1. Les persones seleccionades seran proposades pel titular de la conselleria competent en matèria de cultura per al seu nomenament mitjançant el decret del Consell, de conformitat amb el que es disposa en la disposició addicional sèptima de la Llei 19/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat.

2. En l'acompliment de les seues funcions es regiran, a més de pel que es disposa en el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, pel Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional, així com pels preceptes de la Llei 8/2016, de 28 d'octubre, de la Generalitat, d'incompatibilitats i conflictes d'interessos de persones amb càrrecs públics no electes o normativa que la substituïsca sense perjuí de l'aplicació de la resta de legislació vigent en esta matèria.

3. Les persones designades tindran règim de dedicació exclusiva i unes retribucions equivalents a les previstes en les corresponents lleis de pressupostos de la Generalitat per a cada exercici per a un lloc de l'Administració de la Generalitat de subdirector general, sent este el límit de la quantia total de les retribucions que, per qualsevol concepte, puga percebre.

*Quarta. Requisits de participació*

Les persones candidates hauran de reunir, en la data de finalització del termini de presentació de sol·licituds, els requisits següents:

1. Ser nacionals d'un país membre de la Unió Europea. En cas de nacionals de països no membres de la Unió Europea, el nomenament quedarà condicionat a l'obtenció de la residència legal a Espanya.

2. Estar en possessió d'una titulació universitària amb el nivell de grau o equivalent. En el cas d'estar en possessió d'una titulació estrangera d'educació superior s'exigirà l'homologació del títol segons el Reial decret 889/2022, de 18 d'octubre, pel qual s'establixen les condicions i els procediments d'homologació, de declaració d'equivalència i de convalidació d'ensenyances universitàries de sistemes educatius estrangers.

3. No haver sigut separades, mitjançant expedient disciplinari, del servici de qualsevol administració pública, ni trobar-se inhabilitades per a l'exercici de funcions públiques.

No haver sigut separat del servici com a personal funcionari de carrera, o haver-se revocat el seu nomenament com a personal funcionari interí, amb caràcter ferm mitjançant procediment disciplinari de cap administració pública, organisme públic, consorci, universitat pública o òrgan constitucional o estatutari, ni trobar-se inhabilitat per sentència ferma per a l'exercici de qualssevol funcions públiques o d'aquelles pròpies dels llocs de treball del cos i, si és el cas, escala, agrupació professional funcionarial o agrupació de llocs de treball objecte de la convocatòria.

En el cas del personal laboral, no trobar-se inhabilitat per sentència ferma, o a conseqüència d'haver sigut acomiadat disciplinàriament de manera procedent, per a exercir funcions similars a les pròpies de la categoria professional a la qual es pretén accedir.

Tractant-se de persones nacionals d'altres estats, no trobar-se inhabilitat o en situació equivalent, ni haver sigut sotmés a sanció disciplinària o equivalent que impedisca en els mateixos termes en el seu estat l'accés a l'ocupació pública.

4. Comptar amb, almenys, tres anys d'experiència professional de nivell directiu o de responsabilitat en funcions relacionades amb la direcció adjunta a la qual s'opte.

*Quinta. Criteris**de selecció*

La selecció es basarà en els criteris establits en l'apartat 1 de l'article 3 del Decret 95/2016, 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat. En este sentit, es valorarà la solvència acadèmica, professional, tècnica, científica o artística; l'experiència en l'acompliment de llocs de responsabilitat en la gestió pública o privada relacionada amb la disciplina corresponent a la direcció adjunta a la qual s'opte; la capacitat de lideratge per a planificar, implementar i revisar estratègies, polítiques i programes que facen possible aconseguir per part de l'IVC la seua missió i objectius; la capacitat de comunicació i negociació; la formació en igualtat de gènere; el coneixement d'idiomes, especialment dels cooficials de la Comunitat Valenciana, així com qualsevol altre mèrit específic relacionat amb les funcions assignades a la direcció adjunta a la qual s'opte.

*Sexta. Presentació de sol·licituds*

1. La sol·licitud d'inscripció es realitzarà a través del portal d’ocupació de l'Institut Valencià de Cultura (https://ivc.convoca.online/) o en la resta de les formes previstes en l'article 16 de la Llei 39/2015, d'1 d'octubre, del procediment administratiu comú de les administracions públiques, acompanyant obligatòriament la següent documentació:

– Document d'identitat, passaport o targeta de residència que corresponga.

– Titulació acadèmica obtinguda que acredite complir amb el requisit de participació detallat en la base quarta apartat segon de la present convocatòria.

– Declaració responsable per la qual es manifeste complir amb el requisit de participació detallat en la base quarta apartat tercer de la present convocatòria.

– Currículum, fent constar l'experiència  professional que manifeste complir amb el requisit de participació detallat en la base quarta apartat quart de la present convocatòria, així com les dades que es consideren rellevants en relació amb els mèrits a valorar i l'acompliment de les funcions assignades a la direcció adjunta a la qual s'opte, amb una extensió màxima de cinc folis.

– La documentació acreditativa de l'assenyalat en el currículum.

2. Tots els mèrits hauran d'haver sigut obtinguts i computats fins a la data de finalització del termini de presentació de sol·licituds de participació i hauran de ser comprovables mitjançant la documentació que els acredite. En cas contrari, la comissió de valoració no els tindrà en compte.

3. La presentació de la candidatura implica l'acceptació de les presents bases.

*Sèptima. Termini de presentació de candidatures*

El termini per a la presentació de les sol·licituds i la resta de documentació serà de deu dies hàbils, a comptar des de l'endemà de la publicació d'esta convocatòria en el *Diari Oficial de la Generalitat Valenciana*.

*Octava. Procediment de selecció*

1. El procediment de selecció es desenrotllarà en dos fases: una primera fase de comprovació del compliment dels requisits de participació i de valoració de mèrits de la persona candidata consignats i degudament acreditats en el currículum, i una segona fase d'entrevista davant la comissió de valoració.

2. Una vegada finalitzat el termini de presentació de sol·licituds de participació, en una primera fase la comissió de valoració es reunirà per a examinar la documentació aportada pels aspirants, comprovant el compliment dels requisits de participació i avaluant els mèrits al·legats. En cas que alguna de les persones aspirants no presentara la seua candidatura correctament en relació amb els requisits de participació, es requerirà a l'interessat perquè, en un termini de deu dies hàbils, esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, de conformitat amb l'article 68 de la Llei 39/2015, d'1 d'octubre, del procediment administratiu comú de les administracions públiques.

3. La comissió de valoració valorarà els mèrits d'aquelles sol·licituds que complisquen els requisits de participació. La valoració dels mèrits suposarà un 60% sobre el total del procediment de selecció, i s'efectuarà d'acord amb el següent barem a partir dels criteris assenyalats en l'apartat 1 de l'article 3 del Decret 95/2016, 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat:

a) Solvència acadèmica, professional, tècnica, científica o artística. Es valoraran titulacions acadèmiques oficials i altres certificacions, producció científica i/o artística, premis nacionals i internacionals, l'experiència docent en educació superior, entre altres mèrits anàlegs: fins a un màxim de 12 punts.

b) Experiència en l'acompliment de llocs de nivell directiu o de responsabilitat en funcions relacionades amb la Direcció Adjunta a la qual s'opte. Es valorarà la rellevància i abast dels càrrecs ocupats, la participació activa en fòrums professionals, la direcció o coordinació de projectes d'especial transcendència vinculats a l'àmbit de la Direcció Adjunta corresponent, l'experiència en la planificació, execució i control de pressupostos i cronogrames, la gestió de col·laboracions interinstitucionals, entre altres mèrits anàlegs: fins a un màxim de 12 punts.

c) Capacitat de lideratge per a planificar, implementar i revisar estratègies, polítiques i programes que facen possible aconseguir per part de l'IVC la seua missió i objectius. Es valorarà la direcció d'equips multidisciplinaris, el nombre de persones sota supervisió, l'experiència en l'elaboració i execució de plans estratègics i d'optimització de recursos, l'experiència en gestió del canvi i en la presa de decisions en contextos complexos, assoliments professionals en termes d'impacte social, cultural i econòmic, entre altres mèrits anàlegs: fins a un màxim de 9 punts.

d) Capacitat de comunicació i negociació. Es valorarà l'experiència en comunicació institucional, assoliments aconseguits en la negociació amb *stakeholders*, experiència en gestió estratègica de relacions amb patrocinadors i mecenes, entre altres mèrits anàlegs: fins a un màxim de 4 punts.

e) Formació en igualtat de gènere. Es valoraran cursos i certificacions, participació en projectes relacionats, entre altres mèrits anàlegs: fins a un màxim de 0,5 punts.

f) Coneixement d'idiomes. Es valoraran cursos i certificacions d'idiomes, especialment dels cooficials de la Comunitat Valenciana: fins a un màxim d'1,5 punts.

g) Altres mèrits relacionats amb les funcions assignades a la direcció adjunta a la qual s'opte: fins a un màxim d'1 punt.

La comissió de valoració fixarà la puntuació mínima necessària dels mèrits per a poder passar a la segona fase.

4. Les persones aspirants que superen la primera fase del procediment seran convocades per la comissió per a la realització d'una entrevista que versarà sobre els mèrits al·legats i les funcions assignades a la Direcció Adjunta a la qual s'opte. La valoració de l'entrevista suposarà un 40% sobre el total del procediment de selecció.

*Novena. Proposta de nomenament*

1. La comissió de valoració donarà trasllat a la persona titular de la Conselleria amb competències en matèria de cultura de la proposta del nom de les persones titulars de la Direcció Adjunta d'Audiovisuals i Cinematografia i la Direcció Adjunta de Música i Cultura Popular Valenciana.

2. De conformitat amb el que es preveu en la disposició addicional sèptima de la Llei 19/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, les persones seleccionades seran proposades per al seu nomenament mitjançant el Decret del Consell.

3. Així mateix, la comissió de valoració podrà declarar la convocatòria deserta quan cap dels perfils de les persones aspirants s'adeqüe a les funcions dels llocs oferits.

*Dècima. Comissió de valoració*

Es constituirà una comissió de valoració que es regirà pel que es disposa per als òrgans col·legiats en la Llei 40/2015, d'1 d'octubre, de règim jurídic del sector públic, i gaudirà de discrecionalitat tècnica per a la valoració de les candidatures presentades pels aspirants i que estarà formada per les següents persones:

– La persona titular de la Secretaria Autonòmica de Cultura, que ostentarà la presidència.

– La persona titular de la Direcció General de Cultura.

– La persona titular de la Direcció General de l'IVC.

– Una persona experta i/o científica de reconegut prestigi de l'àmbit de la gestió cultural.

– Una persona experta i/o científica de reconegut prestigi de l'àmbit de l'audiovisual o de la música, en funció de la direcció adjunta a valorar.

La Secretaria recaurà en la persona que es designe d'entre el personal de l'IVC, que assistirà amb veu i sense vot a les reunions.

Així mateix, es constituirà una comissió de valoració suplent, la composició de la qual serà equivalent en nombre i naturalesa dels membres a la de la comissió titular.

La designació nominativa dels membres de la comissió de valoració titular i suplent s'efectuarà mitjançant una resolució de la presidència de l'IVC, que haurà de dictar-se abans de la finalització del termini de presentació de sol·licituds.

*Onzena. Confidencialitat*

Totes les persones i institucions públiques implicades en el procés de selecció de candidats es comprometen a garantir l'absoluta confidencialitat de totes les dades personals i professionals d'estos, assegurant que la participació dels no seleccionats es mantindrà en l'estricte àmbit del coneixement i la valoració de la comissió de valoració, i es farà públic exclusivament el nom de les persones que resulten seleccionades.

*Dotzena. Tractament de dades personals*

Una vegada els procediments de selecció s'estiguen desenrotllant, les persones aspirants podran conéixer l'estat de desenrotllament de la convocatòria a través del seu perfil de participant. En compliment del que establix el Reglament general de protecció de dades de la Unió Europea 2016/679 (RGPD), el responsable i encarregat del tractament de dades és l'Institut Valencià de Cultura, i la seua finalitat serà gestionar la selecció d'una persona per a l'acompliment de la Direcció General de l'IVC.

En virtut del que es disposa en l'article 13 de l'RGPD, les persones aspirants tindran en tot moment a l'accés a les seues dades personals i podran exercir els drets d'accés, rectificació, cancel·lació, oposició, portabilitat -en funció de les possibilitats tècniques- i oblit en els termes legalment establits, des de la mateixa plataforma telemàtica o sol·licitant-ho mitjançant escrit dirigit a ocupacio\_jdxeyst@ysz.xqs.cj. La cancel·lació de les dades personals proporcionades una vegada iniciat el procediment s'entendrà com a expressió de la voluntat de l'aspirant de ser separat del procediment de manera permanent. Totes les dades personals que l'IVC haja de recopilar per a poder dur a terme este procés s'integraran en fitxers que seran tractats per a estes finalitats i en l'àmbit de les competències legalment atribuïdes a l'IVC, i seran conservats, adoptant les adequades mesures de seguretat per a la seua protecció, mentres siguen necessaris per a completar els procediments en el curs dels quals van ser sol·licitats. La política de privacitat completa de l'IVC es pot consultar en la pàgina web de l'IVC.

*Tretzena. Recursos*

Contra la present resolució, que posa fi a la via administrativa, les persones interessades podran interposar recurs contenciós administratiu davant el jutjat del contenciós de la ciutat de València, en el termini de dos mesos comptats des de l'endemà de la seua publicació. Així mateix, amb caràcter potestatiu, es podrà interposar un recurs de reposició, en el termini d'un mes des de l'endemà de la publicació, davant el mateix òrgan que ha dictat la resolució. Tot això de conformitat amb el que s'establix en els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que les persones interessades puguen exercitar, si és el cas, qualsevol altre que estimen procedent.

  

València, 20 de febrer de 2025

José Antonio Rovira Jover

Conseller d'Educació, Cultura, Universitats i Ocupació